Nos frater Thomas, humilis prior de Magobrio, notum facimus quod cum causa seu discordia inter nos ex parte una, et homines de Manleto qui sunt homines decani et capituli Eduensis ex altera [moveretur], super eo videlicet quod dicebamus nos habere furnum in villa de Manleto a tempore a quo non extat memoria, et eosdem homines ad predictum furnum nostrum debere venire pro coquendo panes suos, dictis hominibus in contrarium asserentibus: tandem, bonis viris mediantibus inter nos et dictos homines, amicabilis compositio intervenit, quod dicti homines de Manleto qui erunt homines ipsorum decani et capituli ad nostrum furnum predictum debeant venire pro coquendo panes suos, et nos pro nobis et nostris successoribus prioribus de Magobrio pro tempore existentibus promittimus et tenemur bona fide predictis hominibus presentibus et futuris panes suos coqui facere in nostro furno predicto certis diebus et horis in septimana qualibet a nostro fornerio assignandis, prout fuit hactenus consuetum, nostro fornagio ut est moris tamen salvo nobis et nostris successoribus prioribus pro tempore dicti loci. In cujus rei testimonium, sigillum nostrum presentibus litteris duximus apponendum. Datum anno Domini Mº CCº LXXº octavo, mense Octobri.